
  
    [image: Under stjernehimmelen/Slipp ikke taket - Louisa Heaton/Marion Lennox]
  


LOUISA HEATON

Under stjernehimmelen

Denne oversettelsen er redigert av: Nella Winter

 

MINISERIE:

Landsbyveterinærene




Louisa Heaton

bor på Hayling Island, Hampshire, med ektemann, fire barn og en liten dyrehage. Hun har hatt flere roller innen helsesektoren, nyligst fire år med å svare på telefoner som kommer inn til nødnummeret. Når hun ikke skriver, liker Louisa andre kreative ting, som lesing og quilting – vanligvis istedenfor de tingene hun burde gjort!

 




Landsbyveterinærene

I miniserien Landsbyveterinærene kan du drømme deg bort i en idyllisk landsby i Yorkshire der dedikerte veterinærer og søte dyr holder til. Miniserien er ispedd en god dose romantikk, forviklinger og sjarm, og vi kan love deg en sjarmerende virkelighetsflukt du vil ha vansker med å legge fra deg! Dette er første bok i serien.

 




Til veterinæren vår, Kevin.

Takk for at du reddet Mangos liv. x




1

Han trodde han kom til å være alene.

Han ville være alene. Det var tross alt det han var vant til, og han trivdes godt i sitt eget selskap, så å komme opp til Rookery Point, og oppdage at noen andre var her for å se på meteorregnet? Han følte seg på en måte irritert og fascinert. Irritert over at han sannsynligvis måtte gjennom en times intetsigende og pinlig samtale med en fremmed, men også nysgjerrig på hvem det kunne være.

Archer kjente ikke igjen bilen. En gammel firehjulstrekker med en stor bulk i støtfangeren. Han slo av sine egne frontlykter, stoppet motoren og så silhuetten av en kvinne som satt på et slags teppe mens hun fiklet med et lite teleskop. En fremmed, altså.

Det var en perfekt kveld for å stirre på himmelen. Den var klar og skyfri. Ingen bris. Varmen fra dagen hang fortsatt igjen, så han hadde bare på seg T-skjorte og jeans, men hadde jakken i bilen hvis det ble kjøligere.

Han tok sitt eget teleskop ut av bagasjerommet. Kameraet. Han lurte på om han skulle slå seg ned langt unna kvinnen for ikke å virke skremmende, eller om han bare skulle hilse og slå seg ned ved siden av henne. Han ville ikke være uhøflig, så han bestemte seg for å si hei, måle hvor snakkesalig hun ønsket at han skulle være og deretter bestemme seg, så han begynte å vandre opp bakken mot toppen. Det var en liten sti mellom trærne, og han dukket for å unngå greiner og tornebusker, og så passerte han Malcolms minnebenk. Malcolm Campbell. Halleys far. Dette hadde vært stedet hans. Der han også hadde stirret på stjernene.

Archer stoppet opp og stirret på ordene.

Til minne om Malcolm Campbell. Ektemann. Far. Drømmer.

Han svelget hardt. Han hadde hatt så lyst til å snakke med Halley etter at det hadde skjedd. Fortelle henne at han visste hvordan det føltes å ikke ha en far. At hun ville klare seg. Men det hadde vært umulig. Hun visste ikke at Archer eksisterte engang! De hadde ikke vankt i de samme sosiale kretsene på skolen. Han hadde vært en rar, klossete gutt med briller og hun hadde vært … ja … en gudinne. Vakker. Populær. Beundret av alle!

Han kremtet da han nærmet seg kvinnen, bare for å fortelle at han nærmet seg.

Hun reiste seg opp. Snudde seg. «Hei.»

Måneskinnet lyste opp ansiktet hennes.

Archer stoppet opp, hjertet hamret, han var ikke sikker på om stemmen ville fungere, men … «Halley?»

Hun stirret forvirret tilbake på ham. «Kjenner du meg?»

«Øh … ja, det gjør jeg … jeg mener … vi gikk på …» Han lo, ute av stand til å tro at dette skjedde. Å møte jenta han hadde vært avstandsforelsket i i alle disse årene. På dette stedet. Hun hadde visstnok dratt til Skottland og lovet å aldri komme tilbake. «Archer. Archer Forde. Vi gikk i samme klasse en gang. Naturfag. Vi dissekerte en frosk. Vel, du dissekerte den, og jeg så på og sa knapt noe, for du var deg, og jeg var bare en …» Han lo nervøst igjen og rakte ut hånden til hilsen. «Jeg jobber på veterinærkontoret i Burndale.»

Hun rynket pannen mens hun tok inn all informasjonen han nettopp hadde gitt henne, men strakte ut hånden. «Jeg husker den frosken, men jeg husker ikke …» Nå var det hennes tur til å le nervøst. «Du ligner ikke på den gutten jeg dissekerte den sammen med.»

«Vel, årene har vært snille. Brillene ble byttet ut med kontaktlinser. Jeg ble litt høyere. Fikset tennene. Fant en anstendig frisør til å temme håret.»

«Det kan jeg se.» Hun smilte varmt, nesten sjenert, og det var som om hjertet hans eksploderte i brystet, og alle følelsene han noen gang hadde hatt for henne, kom tilbake.

«Jeg visste ikke at du var tilbake i Burndale», sa han.

«Jeg er ikke det. Ikke permanent, i hvert fall. Mamma har operert hoften og trengte noen til å passe på henne og drive gården mens hun kommer seg på beina igjen. Vi vil ikke at hun skal skli i gjørma. Søsteren min gjorde det, men hun har barn og fulltidsjobb, så …»

«Så du kom tilbake for å hjelpe? Så flott. Jeg mener, jeg er lei for at moren din skadet hoften, jeg visste at hun hadde vært på sykehus, men … jeg er glad du er tilbake. Jeg har ikke sett deg siden …» Og så sluttet han å snakke. Hun hadde nok ikke lyst til at han skulle nevne forrige gang han hadde sett henne. Der hun stod i landsbykirken i brudekjolen sin og stirret sjokkert på kvinnen som hadde satt en brå stopper for bryllupet hennes.

Rødmet hun? Halley så ned i bakken. «Siden jeg dummet meg ut foran hele landsbyen? Jeg visste ikke at du var der.»

«Jeg satt bakerst.»

«Vel, tro meg, jeg har ikke tenkt å bli her og få folk til å sladre om meg igjen. Jeg skal jobbe på gården, hjelpe mamma, og når hun er bedre, drar jeg herfra. Tilbake til Edinburgh.»

«Edinburgh? Er det der du bor?»

«Bor. Jobber.»

«Hva jobber du med?»

«Jeg er faktisk utdannet dyrepleier, så jeg er i samme bransje som deg.»

Dyrepleier? Han skulle ønske han hadde en ledig stilling på klinikken så han kunne ansette henne, men det hadde de ikke. Den eneste ledige stillingen han hadde fylt i det siste, var som partner. Max hadde gått av med pensjon, og nå skulle en gammel studiekamerat, Jenny, slutte seg til ham.

«Det er flott!»

Hun nikket, og en pinlig stillhet senket seg.

«Så jeg antar at søsteren din er hos moren din akkurat nå?»

«Ja, de visste begge hvor gjerne jeg ville komme og se dette.»

«Så du er her for å se meteorregnet?»

Hun nikket. «Ja, det er jeg. Og du?»

«Ja. Har du noe imot at jeg setter meg ved siden av deg?»

Hun smilte. «Ikke i det hele tatt. Det blir hyggelig med selskap.»

*

Å se meteorene gli over jordens atmosfære var det vakreste hun noen gang hadde sett. Det var noe magisk ved å sitte der og stirre opp mot himmelen og føle en følelse av undring. Det fikk Halley til å innse hvor smålige alle bekymringene hennes var. Hvor lite de egentlig betød.

Da hun først hadde dratt, hadde hun aldri ønsket å komme tilbake til Burndale. Landsbyen minnet henne bare om alle de forferdelige tingene som hadde skjedd i livet hennes. All kjærlighetssorgen og ydmykelsen, og jo lenger hun kunne holde seg borte fra den, desto bedre! Men så hadde moren falt og sklidd på gården, og Hillary hadde ringt og sagt at hun ikke kunne klare det alene, at det var urettferdig, og at Halley måtte komme tilbake og ta sin del av ansvaret. Gården ble forsømt og Hillary kunne ikke gjøre det.

«Jeg har tvillingene å ta meg av, og Stephen er på oljeplattformen i minst tre måneder til! Vær så snill, Halley! Kom hjem til meg. Mamma ville elsket å se deg, og du kan passe dyrene bedre enn meg, uansett. Du er trent og kvalifisert. Du har talent for det. Det har du alltid hatt.»

Det hadde aldri vært noe talent. Hillary hadde bare alltid foretrukket andre ting. De finere tingene som ikke inkluderte møkk og gjødsel og å forløse dyreunger midt på natten.

Halley hadde elsket alt det, men mer enn å se geitekillinger bli født, hadde hun likt timene midt på natten som hun hadde delt med faren mens de så det skje. Det var deres spesielle tid. Bare hun og faren, mens moren og Hillary sov.

Om jeg bare hadde lagt merke til smerten han bar på. Hvorfor gjorde jeg ikke det?

Plutselig svevde tre eller fire meteorer over himmelen. «Jøss! Vakkert.»

Halley snudde seg og smilte til Archer. Det var han sannelig. Ikke som gutten hun husket fra froskedisseksjonen. Gutten som nesten aldri hadde vært på skolen, hvis hun husket rett. Hvorfor hadde han ikke vært det? Hun husket ikke.

Nå var det lysebrune håret temmet. Kort. Øynene glitrende. Kjeven markert av kort skjegg. Han var søt! Mer enn søt. En fyr hun ville latt spandere en drink på seg i en bar. En fyr som var så lett å snakke med. Som om hun kjente ham. Og det gjorde hun vel på en måte.

«Du vet at jeg pleide å komme opp hit med faren min?»

Han nikket. «Er det derfor du fikk benken satt opp her?»

«Ja. Han pleide å elske å vise meg stjernene. Pekte på stjernebildene, og fortalte meg hvordan de fikk navnene sine.»

«Jeg pleide å klatre ut på det flate taket på huset vårt og stirre på stjernene.»

«Gjorde ikke foreldrene dine det med deg?»

«Nei, jeg møtte aldri faren min, og moren min var alltid for syk. Når jeg trengte en pause fra henne eller lillebroren min, gikk jeg ut dit og kikket opp. Jeg fikk ikke teleskop før jeg var fjorten år. Jeg sparte til det, kjøpte det brukt for egne penger etter at jeg hadde begynt å gå med avisen.»

«Suste du rundt i landsbyen på sykkel?»

«Jeg har aldri hatt en sykkel.»

«Aldri? Hvor i landsbyen bodde du?»

«På motsatt side av deg. På Crab Apple Lane?»

Hun sa ikke noe om at han visste hvor hun bodde. De fleste visste at hun vokste opp på Campbell’s Children’s Farm. Crab Apple Lane lå på den andre siden av landsbyen.

«Jeg antar at vi vanket i forskjellige kretser?»

«Det gjorde vi så absolutt.»

«Det gjør vi ikke nå», sa hun med et smil. «Du jobber med dyr. Det gjør jeg også. Du liker å skue opp mot universet. Det gjør jeg også. Du er her på Rookery Point. Alene. Sammen med meg.»

«Ja.» Han kikket så lengselsfullt på henne at hun kjente at noe traff henne midt i magen, og hun skjønte med sjokk at det var begjær som overmannet henne.

Han likte henne også. Det merket hun. Men dette kunne bli farlig hvis hun ikke tok kontroll over det.

«Er du singel, Archer?»

Han stirret tilbake. «Det er jeg.»

«Det er jeg også.»

Han fortsatte å møte blikket hennes og forsøkte å lese intensjonene hennes.

«Det slår meg at vi kan dra nytte av denne unike situasjonen.»

Archer så litt forfjamset ut. «Hva hadde du i tankene?»

Hun smilte, og kunne ikke fatte at hun skulle foreslå noe slikt, men hun trodde på å skape sin egen lykke. Gripe livet når det bød seg, for man visste aldri når man kunne få sjansen igjen. «Som jeg sa, vi er her alene. Det er en vakker kveld. Vi er begge single. Noen vil kanskje si at dette er romantisk …»

«Hva ville du sagt?» spurte han med lav stemme.

«Det samme, men … jeg er ikke ute etter romantikk, bare så du vet det. Jeg er ikke ute etter et forhold. Jeg gjør ikke sånt …»

«Det gjør ikke jeg heller.»

«Men …»

«Men?» Han stirret intenst på henne, og de glitrende øynene var nå mørke og farlige.

«Hva synes du om tanken på et kyss? Et kyss mellom to relativt fremmede mennesker som har møttes på en høyde under stjernene?»

«Et kyss?» Stemmen hans hadde forandret seg. Hesere. Hun likte det. Likte det veldig godt.

«Et kyss. Ikke noe mer.» Hun smilte til ham og lurte på hvordan han kunne smake, denne gutten hun en gang hadde kjent, men glemt. Denne gutten hun hadde dissekert en frosk sammen med. Denne gutten som hadde vokst opp til å bli en fin, kjekk mann, og som hun visste likte henne godt.

Hvorfor ikke gjøre noe sprøtt? Hun hadde alltid holdt seg til reglene! Alltid oppført seg! Og se hvordan det hadde gått for henne. Hun hadde gjort det som var forventet, og fått det slengt i ansiktet. Hvorfor ikke gjøre det uventede? Hvorfor ikke være gal? Bare denne ene gangen? Kysse ham som om hun kjente ham, vel vitende om at hun aldri kom til å se ham igjen? Hun kunne ikke bli i Burndale. Hva var risikoen? Det var moro. Bare moro. Og det var lenge siden hun hadde hatt det gøy. Det kunne gjøre tiden hennes her i Burndale utholdelig.

«Bare ett kyss …» sa han, som om han tok seg god tid med tanken.

Hun lente seg mot ham, smilte. Leppene deres var bare centimeter fra hverandre. Han luktet godt.

Han ville ha det. Han ville ha henne. Men det var frykt. Nøling.

Og det likte hun. Det fikk henne til å ønske det enda mer. Å ta på ham. Smake på ham. Være den som hadde makten. Den som hadde kontrollen.

Et kyss, og så kunne hun, som en eventyrprinsesse, forsvinne tilbake til gården sin og aldri se den kjekke prinsen igjen.

Hun kunne gjøre det. Hun visste at hun kunne det. Hun hadde hatt mange år på seg til å trene seg opp til ikke å bli knyttet til menn. Årevis på å ikke la det tåpelige romantiske hjertet sitt løpe løpsk med idéer om lykkelig alle sine dager og alt det tullet.

Men litt begjær? Litt dristighet og fristelse? Det kunne hun takle. For det var hun som bestemte reglene, og dette kunne ikke gå galt.

Og da leppene hans nærmet seg hennes, trodde hun fullt og fast på det. Hun smilte og følte det som om hun hadde vunnet da munnen hans nærmet seg hennes. Og så stoppet han. Millimeter unna.

«Er du sikker på dette?» hvisket han.

Hun nikket. «Hvis du kan holde det hemmelig. Kan du det?»

«Det kan jeg. Kan du?»

«Absolutt.» Hun rykket nærmere. «Så kyss meg, Archer. Kyss meg som du aldri har kysset en kvinne før.»

Og det gjorde han, og i det sekundet det begynte, visste hun at det aldri kom til å bli bare ett kyss. For da hun kysset Archer, føltes det som om jorden hadde sluttet å rotere. At det ikke fantes noe annet i universet enn dem.

Og hun innså, altfor sent, at hun aldri ville at den følelsen skulle ta slutt.

*

To uker hadde gått siden natten på Rookery Point, og Archer kunne ikke få den ut av tankene. To uker siden et kyss hadde blitt til noe mye mer. De hadde forlatt hverandre andpustne og sjokkerte. Og selv om han hadde hatt lyst til å ringe henne for å forsikre seg om at hun hadde kommet seg hjem i god behold, hadde han latt være.

Det kan ikke komme noe mer ut av dette, Archer. Det var bare denne natten, ok? Det som skjedde, skjedde. Men det er alt det noensinne vil være.

«Én perfekt natt», hadde han sagt med et langsomt smil.

«Én perfekt natt», hadde hun istemt. «Ikke noe mer. Ingen telefonsamtaler. Ikke noe ansvar. Ikke noe forhold. Ingen forelskelse.»

«Nei. Absolutt ikke noe av det. Jeg gjør ikke slikt.»

«Ikke jeg heller.»

«Så alt er i orden?» Han hadde trukket bilnøklene opp av lommen.

«Jepp.»

«Bra.»

Han hadde hjulpet henne med å kle på seg, og på en eller annen måte hadde det vært like erotisk å ta på henne klærne igjen som å ta dem av! Han hadde skjøvet buksene opp beina hennes og kysset lårene hennes mens han gjorde det. Presset leppene mot magen hennes, før T-skjorten hadde glidd ned igjen. Han reiste seg, strøk henne over kinnet og plantet et siste kyss på leppene hennes, før han tok teleskopet sitt og gikk tilbake til bilen.

Han hadde fått alt han noen gang hadde drømt om, men nå var det over. De var begge enige. Ingen av dem var ute etter kjærlighet. Ingen av dem var ute etter noe permanent. Det kunne aldri skje. Han hadde blitt brent før. Av henne, selv om hun aldri hadde visst det, og det hadde tatt ham lang tid å komme over det faktum at hun hadde dratt og forlatt Burndale for godt. Det hadde vært én annen kvinne. Én annen kvinne som han hadde latt komme innpå seg, og han hadde blitt såret der også. Det var ikke verdt smerten.

På jobben satte han seg ved datamaskinen og åpnet skjermen som viste de daglige avtalene for å få en oversikt over hvordan dagen hans kunne komme til å bli. Han lot blikket sveipe over navnene, kjæledyrene og …

Halley Campbell.

Skulle hun komme hit? Han klikket på lappen ved siden av navnet hennes. Så at hun hadde med seg en trio eldre marsvin til årlig kontroll.

Han slikket seg om leppene og prøvde å bestemme seg for om han skulle gi henne til Jenny. Hvor lang tid ville det ta? Tjue minutter på det meste? Han kunne holde det profesjonelt. Hvis hun hadde bestilt time hos ham og så kom hit og fant ut at hun var blitt overlevert til Jenny, ville hun kanskje tro at han skammet seg over det de hadde gjort, eller at han unngikk henne etter å ha fått det han ville ha, og det ville han ikke at hun skulle tro. For det var ikke sant. Og dessuten ville det være en mulighet til å forsikre seg om at hun selv hadde det bra. Finne ut hvordan det gikk på gården. Hvordan det gikk med moren hennes.

Halley skulle ikke komme før midt på dagen, så han kunne slappe av litt. Han kunne sjekke hvordan Jenny fant seg til rette. Han kjente henne. Likte henne. De hadde møttes på college og blitt gode venner etter å ha oppdaget at de begge var fans av James Herriot. Så da Max, seniorpartneren, hadde erklært at han var klar til å pensjonere seg og flytte til Portugal sammen med kona, hadde Archer utlyst stillingen, og Jenny hadde vært en av de første til å søke.

«Vi har en nødssituasjon på vei inn», sa Barb, en av resepsjonistene, og fanget oppmerksomheten hans.

«Hva er det?»

«Mrs. Timballs katt, Felix. Hun tror han er blitt påkjørt av en bil. Hun fant ham i hagen i morges og sier at han ikke kan bevege bakbeina og at han føles kald.»

Han nikket. «Send dem rett inn når hun kommer.»

«Skal bli.»

Da Mrs. Timball ankom bare noen minutter senere, var han klar med varmetepper, og han vurderte raskt den brunstripete katten. Katten var kald og litt våt av morgenduggen i gresset, men det virket ikke som om den hadde brukket noen bein. Alle ledd og baklemmer fungerte fint når han manipulerte dem. Det var bare det at katten ikke kunne bevege dem selv, men slepte dem etter seg. Kanskje det var et slag?

«Jeg må ta røntgen og noen blodprøver. Sett deg på venterommet, så skal jeg hente deg når jeg vet mer», foreslo han til Mrs. Timball, som nikket gråtkvalt og tørket øynene med et hvitt lommetørkle da hun gikk tilbake til venterommet.

Archer skyndte seg inn på bakrommet der veterinærsykepleierne ventet, og raskt og skånsomt kjørte han katten gjennom en rekke tester. Røntgen. Ultralyd. Blodprøver. De ga Felix en sprøyte med smertestillende, i tilfelle han skulle føle ubehag, men han kjempet ikke imot i det hele tatt. Han så snarere ut til å ha avfunnet seg med sin skjebne. Han var elleve år gammel. En eldre katt. Men ikke så gammel at det ikke var noen vits i å se om det var noe de kunne gjøre.

«Jeg er redd det ser ut som om Felix har en blodpropp. På bildene kunne vi se en hevelse og blokkering i ryggmargen, noe som fører til at Felix mister kontrollen over bakenden. Han er kald fordi han mister blodtilførselen, og det er tegn på en progressiv skade på ryggmargen.»

«Så hva kan vi gjøre?»

«Jeg er redd for at avlivning er det snilleste i slike tilfeller.»

«Nei!» Mrs. Timball begynte å gråte og la ansiktet sitt ved siden av kattens, mens hun strøk ham over pelsen og fortalte hvor høyt hun elsket ham. Hun presset pannen sin mot pannen hans, og Felix lukket øynene. «Er du sikker på at det ikke er noe vi kan gjøre?»

«Jeg er lei for det. Jeg kan gi deg litt tid med ham hvis du ønsker det. Han går på smertestillende, så han burde være komfortabel hvis du vil ringe familien for å ta farvel.»

«Nei, det er bare meg. Og det ville ikke være rettferdig å la ham lide. Når kan du gjøre det?»

«Vi kan gjøre det med en gang.»

Hun nikket. «Ok.»

«Vil du bli i rommet? Du trenger ikke, hvis du ikke vil.»

«Denne katten har vært ved min side i alt. Da jeg mistet mannen min. Da jeg fikk Covid. Alt. Det er ikke mer enn rett at jeg står ved hans side når han trenger meg.»

«Greit.»

Archer samlet sammen det han trengte. «Dette er pentobarbital. Det vil gjøre Felix bevisstløs, og så vil hjertet hans stoppe. Det vil ikke gjøre vondt … det vil være som å sovne.»

Mrs. Timball nikket.

«Er du klar?»

«Ja.» Mrs. Timball bøyde seg ned og hvisket: «Jeg elsker deg, Felix.»

Da han var sikker på at hun hadde sagt alt hun trengte å si, injiserte han stoffet langsomt. Det tok mindre enn ett minutt. Felix’ hode lå på bordet, og øynene hans sluttet å fokusere. Archer tok opp stetoskopet og sjekket hjertet, men det hadde stoppet. «Det er over. Han er død.»

Mrs. Timball begynte å gråte igjen, så han gikk rundt bordet og la en arm rundt skulderen hennes. «Kan jeg ringe noen for deg?»

Hun ristet på hodet. «Nei, kjære. Det er ingen her. Jeg er helt alene.»

«Hva med en venn?»

«Nei, det går bra. Jeg klarer meg. Kan jeg få ham kremert? Få asken hans tilbake?»

«Selvsagt. Jeg skal ordne det. Vil du sitte sammen med ham en stund?»

Hun stirret på katten sin. «Nei. La ham gå. Jeg må tilbake, og dessuten har du en full klinikk der ute, du må bruke rommet.»

Mrs. Timball tørket seg med papirlommetørkleet, trakk pusten dypt og sendte ham et raskt smil. «Jeg går nå. Du passer på gutten min, ikke sant? Sørger for at han blir behandlet med respekt?»

«Selvsagt. Som om han skulle vært min egen.» Archer hadde sin egen katt. Jinx. Hun var en omplasseringskatt. Helt svart, med grønne øyne. Det var ofte svarte katter som ble etterlatt på omplasseringssentre fordi noen mennesker var overtroiske, selv i dag. Han visste at hun hadde blitt mishandlet i et tidligere hjem, og han hadde fått henne da hun var sju år gammel.

Han skulle behandle Felix som han ville behandlet Jinx. Som han ville behandlet ethvert dyr. Med den respekt det fortjente. Hvert dyr, hvert kjæledyr han så i denne praksisen, var elsket av sine eiere. De var familiemedlemmer og intet mindre. De var ikke bare dyr.

Å miste et dyr var vanskelig. Å være vitne til eiernes smerte minnet ham om hva som ventet ham når det var Jinx’ tur. Han hadde ikke hatt noe ønske om å skaffe seg et kjæledyr nettopp på grunn av det. Hvorfor skulle han utsette seg selv for det?

Men han hatet å bo alene, og det var fint å ha noen å komme hjem til etter en vanskelig dag, og dyr var lettere å bli glad i enn mennesker. De gjorde deg ikke noe med vilje. De elsket deg. De forgudet deg. De ble ikke uvenner med deg, eller var utro, eller gjorde alt de kunne for å lyve for deg eller få deg til å føle at du ikke var noe. Dyr elsket deg for den du var, og det var det. Det var enkelt, og Archer likte det enkle.

Han skannet listen for å se hva som ventet ham med neste avtale. En hund med en mystisk klump.

Han håpet at det bare var en fettklump og ikke noe mer.

Han var ikke sikker på om han orket mer hjertesorg i dag.

*

Halley satt nervøs på venterommet sammen med de tre marsvinene sine. Milly, Molly og Moo. Hun håpet at besøket ble enkelt.

Hvorfor i all verden lå jeg med landsbyveterinæren? Av alle jeg kunne ha valgt, velger jeg veterinæren når jeg skal jobbe på gården!

Hun visste at hun burde ha tenkt gjennom de praktiske sidene, men for å være ærlig hadde ikke hjernen hennes tenkt på fornuftige ting. Hun hadde tenkt på andre ting. På hvordan hendene hans så ut når han justerte teleskopet. Hvor firkantede og sterke de så ut. Bicepsene hans og hvor markerte de var. Hvordan rumpa hans så ut når han reiste seg for å strekke på seg. Han var sexy. Archer Forde var herlig. Det var ingen tvil om det!

Og hun var en kvinne som ikke hadde vært sammen med en mann på lang, lang tid, og det var et behov hun hadde følt for å gjøre noe med.

Det ville gå bra. De hadde begge satt grenser. En avtale om bare én natt, og det hadde de holdt seg til. Hun hadde ikke hørt et pip fra ham de siste to ukene etter at det hadde skjedd. Ingen irriterende telefonsamtaler som plaget henne og ba om mer. Ingen pinlige tekstmeldinger. Ingen e-poster. Ikke noe sladder som gikk som ild i tørt gress i landsbyen. Han hadde tydeligvis fått det han ville ha, akkurat som hun hadde, og det var helt greit.

Selv om det var den beste sexen jeg har hatt i hele mitt liv.

Kanskje det bare føltes som den beste sexen hun noensinne hadde hatt fordi de visste at det bare ville skje én gang? Og så hadde de begge gitt alt? Ingen hadde vel sex på den måten hele tiden?

Hun sukket og kikket på klokken i venterommet. Hvert tall var et dyr. Tolv var en hane, selvfølgelig. En var en grønn slange, to var en kylling, tre var et dovendyr, fire en hund, fem en sjøstjerne og så videre og så videre.

Kanskje hun ikke engang ville få Archer? Det var visstnok en ny veterinær som hadde begynt, hadde hun hørt. Kanskje hun ville få henne?

Men så åpnet døren seg, og der stod han. Han så like kjekk ut som han hadde gjort den kvelden. Kanskje enda kjekkere, for nå kunne hun se at øynene hans hadde en rik hasselnøttfarge, og i de lysegrønne operasjonsklærne så han enda mer tiltrekkende ut enn hun husket.

Hjertet banket i brystet, og hun kjente at hun ble tørr i munnen av forventning.

Hun forsøkte å kikke nonchalant ut av vinduet, men det var som om hun kunne føle blikket hans på seg, og alt hun kunne tenke på var hvordan det varme blikket hadde vandret over den halvnakne kroppen hennes den kvelden, og hvordan han hadde hvisket mot halsen hennes hvor vakker hun var …

«Miss Campbell?»

Hun lukket øynene. Han hadde sagt navnet hennes. Hun skulle ikke til den kvinnelige veterinæren. Hun skulle til ham. Archer. En fyr hun hadde holdt fast i bakken mens hun satt over skrevs på ham og beveget seg raskere og raskere, helt til hun skrek ut.

Hun smilte kort, nikket, tok opp esken med marsvinene og gikk elegant forbi ham inn på undersøkelsesrommet, glad for å slippe nysgjerrige blikk på venterommet, og plasserte esken på bordet.

Bak henne lukket døren seg. «God morgen.»

Lyden av stemmen hans sendte bokstavelig talt skjelvinger nedover ryggraden hennes. «God morgen.» Hun tok av seg solbrillene.

«Milly, Molly og … Moo?» Han smilte.

«Jeg har ikke gitt dem navn. Det hadde ingenting med meg å gjøre.» Hun lo, for hun ville ikke at han skulle tro at hun var en slags idiot. Moren hennes hadde gitt dem navnene. Ikke at moren var dum, hun valgte bare navn som hun trodde barna ville like. Hvis barna likte navnene, følte de seg nærmere dyrene. Ønsket å adoptere dem. Det var en forretningsavgjørelse. Fornuftig til og med. De tjente godt på dyreadopsjoner.

«Og hvordan går det med dem? Har du lagt merke til noen problemer?» Han stod foran henne, men hun følte seg ute av stand til å møte blikket hans. Hun fortsatte å stirre ned på esken dyrene lå i.

«Øh … nei. Jeg tror det går bra med dem. De trenger bare sin årlige sjekk.»

«Ok.»

Hun prøvde å fokusere på hendene hans igjen da de åpnet esken.

«Og kan du fortelle meg hvilken som er hvilken?» Han løftet opp den flekkete, med alle de sprø pelsdottene som gikk i forskjellige retninger.

«Det er Moo.»

«Ok, Moo, la oss ta en titt på deg.»

Han håndterte marsvinet forsiktig og rolig, lyttet til brystkassen og lungene med stetoskopet, etter å ha undersøkt øynene, tennene og ørene. «Alt ser bra ut her. Hvor gammel er hun nå?»

«Fem år gammel. De er fem år alle sammen, tror jeg.»

«Gamle nok til å pensjonere seg?» Han så opp på henne, fikk øyekontakt og smilte, og det var som å få et slag i magen. Hun følte seg andpusten. Ustø. Hun la en hånd på undersøkelsesbordet og forsøkte å puste rolig.

«Ja, mamma liker ikke at disse blir håndtert så mye nå.»

Han smilte og begynte å undersøke de to andre.

Halley begynte å tro at hun kunne slappe av. Han hadde ikke tenkt å si noe om den kvelden, hadde han vel? Og det var bra. For hun trengte ikke at han gjorde det. Det var lettere å ikke si noe. Det ville gjøre det enda lettere neste gang de møttes. Hvis det ble en neste gang, men hun bodde på en gård med mange dyr, så sannsynligheten var stor.

«Vel, de er alle i fin form. Milly kunne trenge en negleklipping, så skal jeg gjøre det? Eller kan du gjøre det hjemme på gården?»

«Det kan jeg gjøre, det er ikke noe problem.»

«Ok, da er vi ferdige.»

«Ok.» Men det føltes som om hun burde si noe. En bekreftelse? En referanse til den kvelden? Eller bare late som om det ikke hadde skjedd? «Kanskje vi ses?»

«Kanskje.» Han smilte og begynte å tromme mot tastaturet for å legge inn funnene i dyrenes filer.

«Ok. Ha det, da.»

Et raskt blikk. Et enda raskere smil. «Ha det.»

Budskapet kunne ikke vært tydeligere. Det hadde virkelig bare vært én natt.

Akkurat som hun hadde bedt om.

Akkurat som han hadde insistert på.

Så hvorfor følte hun seg litt skuffet?

Når det var akkurat det de begge hadde ønsket seg?

